‘શાંતિ! તું એને લાવી તો ખરી, પણ એની મા માળામાં એની રાહ નહિ જુએ?’ મેં એને પૂછ્યું. ‘તે અમે એવાં મૂર્ખા નથી તો!’ તેણે પોતાનું ડહાપણ દર્શાવતાં મારી તરફ જોયું. ‘અમે તો એના માળા માટે પહેલી તપાસ કરી, પણ એની મા તો મરી ગઈ છે, એવું છજા નીચે દુકાનવાળો છે એણે અમને કહ્યું. બિચારા મા વગરનાને એમ ને એમ રસ્તા ઉપર કાંઈ રઝળતું મુકાય?’ શાંતિના મુખ ઉપર હું એના મૃદુ ભાવોની સચ્ચાઈ પ્રગટાવતી છાયાઓ જોઈ રહ્યો. એનું કહેવું ખરું છે એમ વિચારી મેં તેને કહ્યું, ‘ના એમ તો ના મુકાય.’